Document ID: 32010R0810

KOMISSION ASETUS (EU) N:o 810/2010,
annettu 15 päivänä syyskuuta 2010,
sellaisten kolmansien maiden ja alueiden tai niiden osien luetteloiden vahvistamisesta, joista on sallittua tuoda Euroopan unionin alueelle tiettyjä eläimiä ja tuoretta lihaa, sekä eläinlääkärintodistuksia koskevista vaatimuksista annetun asetuksen (EU) N:o 206/2010 muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinten terveyttä koskevista vaatimuksista eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa siltä osin, kuin niitä eivät koske direktiivin 90/425/ETY liitteessä A olevassa I jaksossa mainittujen erityisten yhteisön säädösten eläinten terveyttä koskevat vaatimukset, 13 päivänä heinäkuuta 1992 annetun neuvoston direktiivin 92/65/ETY (1) ja erityisesti sen 17 artiklan 3 kohdan a alakohdan,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (2) ja erityisesti sen 8 artiklan johdantolauseen, 8 artiklan 1 kohdan ensimmäisen alakohdan ja 4 kohdan sekä 9 artiklan 2 kohdan ja 4 kohdan b alakohdan,
ottaa huomioon eläinten terveyttä koskevista säännöistä tiettyjen elävien sorkka- ja kavioeläinten yhteisöön tuonnin ja yhteisön kautta kuljetuksen osalta, direktiivien 90/426/ETY ja 92/65/ETY muuttamisesta ja direktiivin 72/462/ETY kumoamisesta 26 päivänä huhtikuuta 2004 annetun neuvoston direktiivin 2004/68/EY (3) ja erityisesti sen 3 artiklan 1 kohdan ensimmäisen ja toisen alakohdan, 6 artiklan 1 kohdan ensimmäisen alakohdan, 7 artiklan e alakohdan, 8 artiklan, 10 artiklan ensimmäisen kohdan ja 13 artiklan 1 kohdan,
sekä katsoo seuraavaa:
(1)
Komission asetuksessa (EU) N:o 206/2010 (4) vahvistetaan eläinlääkärintodistuksia koskevat vaatimukset tuotaessa unionin alueelle eläviä eläimiä tai tuoretta lihaa sisältäviä tiettyjä lähetyksiä. Lisäksi siinä vahvistetaan luettelot kolmansista maista ja alueista tai niiden osista, joista kyseisiä lähetyksiä saa tuoda unionin alueelle.
(2)
Asetuksessa (EU) N:o 206/2010 säädetään, että ihmisravinnoksi tarkoitettuja tuoreen lihan lähetyksiä saa tuoda unioniin ainoastaan, jos ne tulevat niistä kolmansista maista tai niiltä alueilta tai näiden osista, jotka luetellaan kyseisen asetuksen liitteessä II olevassa 1 osassa ja joiden osalta tuossa osassa mainitaan kyseistä lähetystä vastaava eläinlääkärintodistuksen malli. Lisäksi lähetysten on täytettävä sellaisen asianmukaisen eläinlääkärintodistuksen vaatimukset, joka on laadittu kyseisessä liitteessä olevassa 2 osassa esitettyjen mallien mukaisesti.
(3)
Asetuksessa (EU) N:o 206/2010 säädetään myös, että tiettyihin lajeihin kuuluvien mehiläisten ja kimalaisten lähetyksiä saa tuoda unionin alueelle ainoastaan kyseisen asetuksen liitteessä II olevassa 1 osassa luetelluista kolmansista maista tai siinä luetelluilta alueilta, kun pienen pesäkuoriaisen (Aethina tumida) esiintymisestä on pakollista ilmoittaa koko kolmannen maan alueella tai kyseisellä alueella. Mehiläisten ja kimalaisten lähetyksiä saa kuitenkin tuoda unionin alueelle mainitussa 1 osassa luetellun kolmannen maan tai alueen osasta, joka on kyseisen kolmannen maan tai alueen maantieteellisesti ja epidemiologisesti eristyksissä oleva osa ja sisältyy liitteessä IV olevan 1 osan 1 jakson taulukossa olevaan kolmanteen sarakkeeseen. Tällä hetkellä kyseisessä sarakkeessa mainitaan Havaijin osavaltio.
(4)
Asetuksessa (EU) N:o 206/2010 säädettiin 30 päivään kesäkuuta 2010 kestävästä siirtymäkaudesta, jonka aikana elävien eläinten ja ihmisravinnoksi tarkoitetun tuoreen lihan lähetyksiä, joiden mukana on ennen kyseisen asetuksen voimaantuloa voimassa olevien sääntöjen mukaisesti myönnetyt eläinlääkärintodistukset, saa edelleen tuoda unionin alueelle.
(5)
Asetuksen (EU) N:o 206/2010 julkaistussa versiossa ja erityisesti sen liitteissä esitetyissä todistusmalleissa olleiden voimaan saattamiseen liittyvien virheiden vuoksi asetus on julkaistu uudelleen virallisessa lehdessä (5). Asetuksessa (EU) N:o 206/2010 säädettyä siirtymäkautta olisi tämän vuoksi jatkettava, jotta otetaan huomioon kyseisen asetuksen ensimmäisen julkaisemisen ja sen oikaisun julkaisemisen välillä kulunut aika.
(6)
Argentiina on pyytänyt lupaa viedä unioniin luonnonvaraisten hirvieläinten luuttomaksi leikattua ja raakakypsytettyä lihaa alueelta, jonka EU on tunnustanut vapaaksi suu- ja sorkkataudista rokotusten avulla (AR-1). Tämä kolmas maa on myös toimittanut riittävät eläinten terveyttä koskevat takeet pyyntönsä tueksi. Eläinlääkärintodistuksen malli RUW olisi tämän vuoksi mainittava asetuksen (EU) N:o 206/2010 liitteessä II olevan 1 osan taulukon 4 sarakkeessa sen Argentiinan alueen osan kohdalla, josta käytetään kyseisen osan toisessa sarakkeessa koodia AR-1.
(7)
Edellyttäen, että eläinten terveyttä koskevia EU:n sääntöjä noudatetaan ja erityisesti että riittävän eläinten tunnistus- ja jäljitysjärjestelmän avulla voidaan taata, ettei keräyskeskuksissa (markkinapaikat mukaan luettuina) koottujen nauta-, lammas- ja vuohieläinten terveydentilassa ole eroja, kyseiset eläimet, jotka on tarkoitus teurastaa unioniin vietävän tuoreen lihan tuotantoa varten, voidaan hankkia yhdestä keräyskeskuksesta ja lähettää sitten suoraan hyväksyttyyn teurastamoon. Namibiassa käytössä olevan eläinten tunnistus- ja jäljitysjärjestelmän on osoitettu takaavan, ettei tällaisissa keräyskeskuksissa olevien eläinten terveydentilassa ole eroja EU:hun vientiä koskevien vaatimusten osalta ja että ne voivat täyttää tämän asetuksen liitteessä II olevan 1 osan asianmukaisessa sarakkeessa tarkoitetut lisätakeet (J).
(8)
Yhdysvallat ilmoitti komissiolle 5 päivänä toukokuuta 2010 pienen pesäkuoriaisen esiintymisestä osassa Havaijin osavaltiota. Kyseisestä osavaltiosta peräisin olevien mehiläisten ja kimalaisten lähetysten tuonti saattaa aiheuttaa vakavan uhan unionin mehiläis- ja kimalaiskannoille. Tämän vuoksi Havaijin osavaltio olisi kyseisestä päivämäärästä lähtien poistettava asetuksen (EU) N:o 206/2010 liitteessä IV olevan 1 osan 1 jakson taulukon kolmannesta sarakkeesta.
(9)
Sen vuoksi asetusta (EU) N:o 206/2010 olisi muutettava.
(10)
On tarpeen säätää siirtymäkaudesta, jotta jäsenvaltioilla ja teollisuudella olisi riittävästi aikaa toteuttaa tarvittavat toimenpiteet asetuksessa (EU) N:o 206/2010, sellaisena kuin se on muutettuna tällä asetuksella, vahvistettujen vaatimusten noudattamiseksi ilman, että häirittäisiin kaupankäyntiä.
(11)
Tällä asetuksella on oltava takautuva vaikutus, jotta vältetään kaupan tarpeettomat häiriöt ottaen huomioon erityisesti eläinlääkärintodistuksiin vaikuttavan oikaisun julkaiseminen aivan äskettäin.
(12)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EU) N:o 206/2010 seuraavasti:
1)
Korvataan 19 artikla seuraavasti:
”Elävien eläinten, lukuun ottamatta Havaijin osavaltiosta tulevia mehiläisiä ja kimalaisia, ja ihmisravinnoksi tarkoitetun tuoreen lihan lähetyksiä, joille on myönnetty todistukset ennen 30 päivää marraskuuta 2010 päätösten 79/542/ETY tai 2003/881/EY mukaisesti, saa edelleen tuoda unionin alueelle siirtymäkauden ajan 31 päivään toukokuuta 2011 saakka.”
2)
Muutetaan liite II tämän asetuksen liitteen mukaisesti.
3)
Korvataan liitteessä IV olevan 1 osan 1 jaksossa oleva taulukko seuraavasti:
”Maa/alue
Maan/alueen osan koodi
Maan/alueen osan kuvaus
US - Yhdysvallat
US-A
Havaijin osavaltio (6)
2 artikla
Unionin alueelle saa edelleen siirtymäkauden ajan 31 päivään toukokuuta 2011 saakka tuoda ihmisravinnoksi tarkoitetun tuoreen lihan lähetyksiä, joille on myönnetty asianmukaiset eläinlääkärintodistukset ennen 30 päivää marraskuuta 2010 asetuksen (EU) N:o 206/2010 liitteessä II olevassa 2 osassa esitettyjen mallien BOV ja OVI mukaisesti ennen kyseiseen liitteeseen tämän asetuksen 1 artiklan 2 kohdalla tehtyjä muutoksia.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 15 päivänä syyskuuta 2010.

Labels: 17
5
0
3
8
6